stanford-oval/wikipedia huggingface dataset:
מבצע נזיפה
ההכנות

בעת קבלת ההחלטה לביצוע ההפצצה הסתיים כבר פיתוח הפצצה המיוחדת שנועדה למשימה זו, אולם הדרישות הטכניות להטלת הפצצות – הטלה מדויקת, בלילה, ומגובה 18 מטר מעל פני האגם – נראו כבלתי אפשריות.
מפקד פיקוד המפציצים של חיל האוויר המלכותי, סר ארתור האריס, הטיל על מפקד להק מפציצים 5 ראלף קוקריין (Cochrane) להקים טייסת מובחרת שתבצע את המשימה. קוקריין מינה לתפקיד מפקד הטייסת את גאי גיבסון וזה זימן אליה את טובי צוותי האוויר בלהק 5. בסך הכל, זומנו לטייסת עם הקמתה 147 אנשי צוות אוויר, שהיוו 21 צוותי לנקסטר. טייסת זו קיבלה את המספר 617.
הטייסת התאמנה למשימה במשך כששה שבועות, תוך שהיא מפתחת פתרונות טכניים ייחודיים שהביאו לרמת הדיוק שנדרשה להפצצה. במקביל, ייצרו במפעל אוורו (Avro) מספר מפציצי לנקסטר שהותאמו במיוחד לביצוע המשימה.
טכניקת ההפצצה

הפצצת הסכרים חייבה טכניקת הפצצה חדשה:
טיסה בלילה ובגובה נמוך מאוד: הסכרים נמצאו בעומק השטח הגרמני, וטיסה ביום ו/או בגובה רב הייתה מובילה כמעט בוודאות להתגלות המפציצים ויירוטם על ידי חיל האוויר הגרמני או הפלתם באש נ"מ.
טיסה בגובה 18 מטר בדיוק מעל אגם.
הטלת הפצצה במרחק מדויק מהסכר.
הסיבה לשתי הדרישות האחרונות הייתה מבנה הפצצה, שנועדה לנצל את התנע של המטוס ולקפוץ מספר פעמים על מי האגם (כמו בהקפצת אבנים) בטרם תשקע בצמוד לסכר, וכך לעבור מעל רשתות ההגנה נגד טורפדו שנמתחו לרוחב האגם.
טכניקת ההפצצה > הפתרונות הטכניים

טייסת 617 התאמנה בעיקר על טיסה נמוכה בלילה, וכך רכשו טייסיה מיומנות בתחום זה.
הבעיה הטכנית הראשונה בה נתקלו הייתה כי דלתות ההפצצה של המטוס היחידי שיכול היה לשאת פצצה במשקל כה רב – האוורו לנקסטר, היו קטנות מכדי לאפשר הטלתה. בעיה זו נפתרה על ידי עקירת הדלתות ותליית הפצצה מתחת לגחון המטוס. בנוסף, הוכנסו מספר שינויים נוספים למטוס על מנת להתאים את ביצועיו למשימה ייחודית זו: משקלו הוקטן על ידי הסרת חלק מהמיגון ומהחימוש המקוריים (דבר שהפך אותו להרבה יותר פגיע).
בעיית קביעת גובה ההטלה נפתרה על ידי הצבת שני זרקורים בשני קצוות המטוס, שנקבעו בזווית כזו שאלומותיהם נפגשו כאשר המטוס היה בדיוק בגובה 18 מטר. החיסרון של שיטה זו היה שהזרקורים "סימנו" את מקום המפציץ עבור מפעילי הנ"מ.
לקביעת נקודת ההטלה המדויקת השתמשו בכוונת מיוחדת, שנבנתה כך שתזהה את נקודת ההטלה על פי הזווית בה נראו מהמטוס שני המגדלים שנמצאו משני צידי הסכר.
ההתקפה > תוכנית ההתקפה

לצורך ההתקפה חולקה הטייסת לשלושה מבנים להם נקבעו נתיבי טיסה נפרדים, על מנת להקשות על זיהוי יעד ההתקפה במידה והמפציצים יתגלו בעוד מועד.
המבנה הראשון ובו תשעה מפציצים בפיקודו של גיבסון יועד לנוע בנתיב הדרומי, ועליו הוטל לתקוף את סכרי המונה (Möhne) והאדר (Eder). המבנה השני, בפיקודו של לס מאנרו (Munro), כלל חמישה מפציצים שינועו בנתיב צפוני ויתקפו את סכר הזורפה (Sorpe). מבנה שלישי, בן חמישה מפציצים, היווה עתודה.
ההתקפה > הביצוע

ב-16 במאי בשעה 21:38 החל מבנה מספר 2, לו הנתיב הארוך יותר, ממריא משדה התעופה בסקאמפטון (Scampton), כאשר מטוסו של מקארתי (McCarthy), אחד מאלה שנועדו לתקיפת סכר הזורפה, מאחר בהמראה עקב תקלה טכנית וטס בנפרד במרחק רב אחרי מטוסי המבנה. לאחר מכן המריאו יתר המטוסים בתזמון שנקבע על פי נתיבי הטיסה המתוכננים.
מיד אחרי חציית החוף ההולנדי נתקל מבנה 2 באש נגד מטוסים ממנה נפגע מטוסו של מאנרו. מערכות הקשר במטוס נהרסו ומאנרו נאלץ לנטוש את המשימה ולטוס חזרה לאנגליה. מטוס נוסף, בפיקודו של רייס (Rice), טעה בהערכת הגובה ופגע תוך כדי טיסה במים. כתוצאה מכך נקרעה ממנו הפצצה ביחד עם חלק מגחון המטוס, וגם מפציץ זה נאלץ לשוב לאנגליה.
שני המטוסים הבאים במבנה נפגעו ונפלו זמן קצר לאחר חדירתם לשטח הולנד. ממבנה 2 נותר מטוס אחד בלבד.
מבנה 1 התקדם בנתיב הדרומי ונתקל במספר ריכוזים של אש נ"מ, אך הצליח לעבור אותם ללא פגע. מטוסו של אסטל (Astell) סטה מנתיב הטיסה המתוכנן, פגע בקוי מתח גבוה והתרסק. יתר מטוסי מבנה 1 הגיעו ליעדם הראשון – סכר המונה.
ההתקפה > הביצוע > הפצצת סכר המונה

מיד עם הגעת מבנה 1 למונה, נפתחה כנגד המטוסים אש נ"מ כבדה. ראשון נכנס גיבסון ליעף הפצצה והצליח להטיל את הפצצה בהתאם לתכנון. המטוס השני שנכנס ליעף נפגע מאש הנ"מ והחטיא את הסכר. שניות לאחר הטלת הפצצה אירע פיצוץ במטוס והוא התרסק.
כאשר נכנס המטוס השלישי ליעף הפצצה חזר גיבסון ותקף את תותחי הנ"מ במקלעיו, על מנת להסיט את האש מהמטוס התוקף. תשומת לבם של מפעילי הנ"מ הופנתה כלפי מעלה ורק ברגע האחרון שמו לב למפציץ המגיח מעל האגם לעבר הסכר. המפציץ הטיל את הפצצה בדייקנות, אך נפגע כמעט מיד מאש הנ"מ. פגיעה זו לא הפילה את המטוס והוא המשיך במשימתו.
מבנה 1 חידש את ההתקפה על הסכר, כאשר כל מפציץ שמסיים את יעף ההפצצה מצטרף לאחרים בירי על תותחי הנ"מ. הוטלו עוד שתי פצצות: עם הטלת הפצצה החמישית נפרץ הסכר, וגיבסון הפנה את מטוסיו הנותרים לעבר סכר האדר.
ההתקפה > הביצוע > הפצצת סכר האדר

לאחר פריצת המונה פקד גיבסון על שניים מהמפציצים אשר הטילו כבר את הפצצה לשוב לאנגליה. גיבסון הוביל את שלושת המפציצים אשר עדיין נשאו פצצות לעבר סכר האדר, כאשר מטוסו של "דינגי" יאנג (Young) אשר הטיל כבר את הפצצה צורף למבנה על מנת לתפוס את הפיקוד על הכח במקרה שגיבסון יופל.
סכר האדר לא היה מוגן על ידי כוחות נ"מ, כנראה בשל הטופוגרפיה שלו: הסכר היה מוקף הרים בגובה 300 מטר וגיחת מפציץ לקרבת האגם נראתה בלתי אפשרית.
המפציץ הראשון נכנס ליעף הפצצה חמש פעמים, אך לא הצליח להתייצב בזמן על מנת להטיל את הפצצה. גיבסון פקד על המפציץ השני לנסות ולהטיל את הפצצה. לאחר שני ניסיונות הטלה כושלים נכנס המפציץ ליעף שלישי והטיל את הפצצה, אך מהירות המפציץ בעת ההטלה הייתה גבוהה מדי וזו התפוצצה מעל הסכר, תוך שהיא גורמת נזק ניכר למטוס. המפציץ פנה לשוב לאנגליה, אך הופל מעל גרמניה.
לאחר עוד מספר ניסיונות הצליחו כל אחד משני המפציצים הנותרים להטיל את הפצצות. עם הטלת הפצצה השנייה, נבקע הסכר.
ההתקפה > הביצוע > הפצצת סכר הזורפה

ממבנה 2 הגיע מטוסו של מקארתי לסכר הזורפה לבדו. בנוסף, הופנו לשם שניים ממטוסי העתודה. מקארתי לא נתקל בהתנגדות אולם גם בזורפה אילצה הטופוגרפיה של האגם ביצוע של עשרה ניסיונות בטרם הצליח להטיל את הפצצה. לסכר נגרם נזק ומקארתי פנה לשוב לאנגליה. זמן מה לאחר מכן הגיעו מטוסי העתודה אל הסכר אך בשלב זה היו האגם והסכר מכוסים בערפל. מטוסו של בראון (Brown) הטיל חומרי תבערה על העצים שסביב לסכר, ולאור הדלקה הצליח לדייק בהטלת הפצצה. כשהמטוס הבא ניסה לבצע את ההפצצה היה הערפל כה סמיך שלא ניתן היה לזהות את האגם או הסכר.
סכר הזורפה ניצל מהרס. אילו נהרס סכר זה היה נגרם לדעתו של שפר, שהיה שר החימוש הגרמני בזמן המלחמה, נזק כבד ביותר לתעשייה הגרמנית. שני האגמים המלאכותיים של סכר זורפה הכילו את רוב המים שהיו נחוצים לתעשייה הכבדה של חבל הרוהר.
שני מטוסי העתודה הנוספים הופנו ליעדי משנה – סכר הליסטר (Lister) וסכר אנפה (Ennepe). המטוס שהיה בדרכו לליסטר הופל, ואילו זה שהופנה לאנפה הטיל את הפצצה בדייקנות ופנה לשוב לאנגליה.
ההתקפה > הביצוע > הטיסה חזרה

בדרכם חזרה, טסים שוב בגובה צמרות העצים, אבדו שני מפציצים נוספים. מטוסו של מודסלי (Maudslay) נפגע מאש נ"מ ליד נטרדן (Netterden, בהולנד, ממש על הגבול עם גרמניה), ומטוסו הפגוע של "דינגי" יאנג נפגע שנית מאש נ"מ והתרסק אל הים בסמוך לחופי הולנד. יאננ צנח לים אך לא שרד.
מתשעה עשר המפציצים שיצאו למשימה שבו אחד עשר. 53 אנשי צוות אוויר נהרגו ו-3 צנחו אל השבי הגרמני.
סיכום המשתתפים במבצע (טבלה)

| אות קריאה> מבנה 1 | מפקד> מבנה 1 | מטרה> מבנה 1 | חזר> מבנה 1 | הערות> מבנה 1 |
| --- | --- | --- | --- | --- |
| G George | גאי גיבסון | סכר המונה | כן | מפקד המבצע. |
| M Mother | הופגוד | סכר המונה | לא | נפגע מאש נ"מ בעת ההטלה. הפצצה עברה מעל הסכר והתפוצצה מעבר לו, המטוס התרסק שניות ספורות לאחר מכן. |
| (P Peter (Popsie | הרולד (מיקי) מרטין | סכר המונה | כן | נפגע מאש הנ"מ והחטיא את הסכר. |
| A Apple | "דינגי" יאנג | סכר המונה | לא | פגע בסכר וגרם לו נזק. הופל מעל חופי הולנד בדרכו חזרה. |
| J Johnny | דייוויד מאלטבי | סכר המונה | כן | פגע בסכר והביא לפריצתו. |
| L Leather | שאנון | סכר האדר | כן | פגע בסכר לאחר מספר יעפים לא מוצלחים. |
| Z Zebra | מודסלי | סכר האדר | לא | הפצצה התפוצצה מעל הסכר ולמטוס נגרם נזק והוא הופל בדרכו חזרה. |
| (N Nancy (Nan | נייט | סכר האדר | כן | פגע בסכר והביא לפריצתו. |
| B Baker | אסטל | לא הגיע | לא | התרסק בדרך לסכרים לאחר שפגע בקו מתח גבוה. |
מבנה 2
| T Tommy | מקארתי | סכר הזורפה | כן | פגע בסכר והסב לו נזק. |
| E Easy | בארלו | לא הגיע | לא | התרסק בדרך לסכרים לאחר שפגע בקו מתח גבוה. |
| K King | באירס | לא הגיע | לא | הופל באש נ"מ לאחר מעבר החוף ההולנדי. |
| H Harry | רייס | לא הגיע | כן | פגע במים והפצצה נקרעה מגחונו. שב לאנגליה. |
| W Willie | לס מאנרו | לא הגיע | כן | נפגע מאש נ"מ מעל הולנד, איבד את מערכות הקשר ושב לאנגליה. |
מבנה 3
| Y York | אנדרסון | סכר הזורפה | כן | לא הצליח לזהות את המטרה בשל ערפל כבד. שב לאנגליה מבלי להטיל את הפצצה. |
| F Freddy | בראון | סכר הזורפה | כן | פגע במטרה. |
| O Orange | טאונסנד | סכר אנפה | כן | פגע במטרה. |
| S Sugar | ברפי | לא הגיע | לא | הופל באש נ"מ מעל הולנד |
| C Charlie | אוטלי | לא הגיע | לא | הופל מעל גרמניה. |
תוצאות המבצע

שניים מהסכרים שהופצצו נפרצו ולשלישי נגרם נזק ניכר. עמק התעשייה הגרמני של הרוהר הוצף ונגרם נזק כבד לתעשייה הגרמנית: 125 בתי חרושת נהרסו או ניזוקו, שטחים חקלאיים רבים הוצפו, גשרים קרסו ואלפי בעלי חיים טבעו. בשיטפונות נספו 1,294 אזרחים, בהם כמה מאות עובדי כפייה שהובאו מהארצות הכבושות על ידי גרמניה וששוכנו במחנה שבויים בעמק האדר.
הגרמנים הצליחו לבנות את הסכרים מחדש תוך זמן קצר יחסית, אולם במשאבים רבים שבאו על חשבון המאמץ המלחמתי. בנוסף, נאלצו הגרמנים להגביר את השמירה על הסכרים באמצעים ובכוחות שנשללו מחזיתות המלחמה האחרות. פריצת הסכרים הייתה בגדר הישג תעמולתי גדול לבעלות הברית והעלתה את המוראל של העם הבריטי.
המבצע תואר בסרט פורצי הסכרים בשנת 1955.
לקריאה נוספת

פול בריקהיל, פורצי הסכרים, הוצאת דשא 1960. תל אביב: משרד הביטחון, 1983.
גאי גיבסון, חוף האויב מנגד, תל אביב: משרד הביטחון, 1955.
הערות שוליים

↑  אלי אייל, "פורצי הסכרים – במבט נוסף", בטאון חיל האויר, עמ' 42-45
↑  פול בריקהיל, פורצי הסכרים, תרגם מאנגלית: אריה חשביה. הוצאת דשא, 1960; בהוצאת זמורה ביתן, 1983
| --- | --- |
בקרת זהויות :  NLI: 987007564132905171  LCCN: sh2008006463 
"הפצצה המקפצת" שפותחה לצורך הפצצת הסכרים
"פצצה קופצת" תלויה על גחונו של מפציץ האוורו לנקסטר בפיקודו של גאי גיבסון
אנדרטת הזיכרון לחללי טייסת 617 ליד מרחצאות וודהול, לינקולנשייר
Há um mar que nos separa

"Há um mar que nos separa" (בעברית: "יש ים שמפריד בינינו") הוא סינגל שהוקלט על ידי הזמרת הפורטוגזית לאונור אנדרדה. השיר נכתב והופק על ידי מיגל גמיירו ופרננדו מרטינס. לאחר שזכה בקדם הפורטוגזי לאירוויזיון 2015, נבחר השיר לייצג את המדינה בתחרות.
הוצאה לאור

"Há um mar que nos separa" הועלה לאתר רשות השידור הפורטוגזית (RTP) ב-20 במרץ 2015, לצד כל שירי הקדם. ב-7 באפריל, יצא השיר לאור להורדה דיגיטלית דרך חברת התקליטים יוניברסל מיוזיק גרופ. בנוסף לגרסה המקורית בפורטוגזית, הקליטה אנדרדה שתי גרסאות בספרדית ובאנגלית, ושתי גרסאות אקוסטיקות נוספות.
באירוויזיון

לאחר שניצחה בקדם, ביצעה אנדרדה את השיר בחצי הגמר השני של האירוויזיון, ב-21 במאי 2015. לאחר ספירת הקולות, פורטוגל לא הוכרזה כאחת המדינות שהעפילו לגמר התחרות. עם סיום התחרות, פורסם כי אנדרדה הגיעה למקום ה-14 עם 19 נקודות.
רשימת השמעה

הורדה דיגיטלית
Há um mar que nos separa‏ – 2:59
פרסם היסטוריה

| אזור | תאריך | פורמט | חברת תקליטים |
| --- | --- | --- | --- |
| עולמי | 20 במרץ 2015 | סטרימינג | RTP / יוניברסל מיוזיק גרופ |
| עולמי | 7 באפריל 2015 | הורדה דיגיטלית | RTP / יוניברסל מיוזיק גרופ |
הערות שוליים

↑  Granger, Anthony (7 במרץ 2015). "Portugal: Leonor Andrade has won". eurovoix.com. Eurovoix. נבדק ב-8 במרץ 2015. {{cite web}}:  (עזרה)
↑  "Media Press Kit". Rádio e Televisão de Portugal. אורכב מ-המקור ב-4 באפריל 2015. {{cite web}}:  (עזרה)
↑  "Há Um Mar Que Nos Separa (Eurovision 2015 - Portugal) - Single". iTunes. Apple Inc. אורכב מ-המקור ב-27 באפריל 2015. {{cite web}}:  (עזרה)
↑  "Leonor Andrade grava quatro novas versões de Há um Mar que nos Separa". Rádio e Televisão de Portugal. אורכב מ-המקור ב-3 באפריל 2015. {{cite web}}:  (עזרה)
↑  Eurovision 2015 Semi-final 2 Results
↑  "Há Um Mar Que Nos Separa (Eurovision 2015 - Portugal) - Single". iTunes. Apple Inc. אורכב מ-המקור ב-27 באפריל 2015. {{cite web}}:  (עזרה)
| --- | --- |
בקרת זהויות :  MusicBrainz work: 8bfbbd7e-3f0c-46f8-af58-531f0694e8e5
Slow Down (שיר של דווה בוב)

Slow Down (בעברית: האט) הוא שיר שבוצע על ידי הזמר ההולנדי דווה בוב. השיר ייצג את הולנד בתחרות האירוויזיון לשנת 2016, ונכתב על ידי בוב יחד עם יאן פיטר הוקסטרה, ג'רואן אוברמן ומתיח'ס ואן דואג'יבנבוד.
השיר יצא להורדה דיגיטלית ב-5 במרץ 2016 דרך חברת יוניברסל מיוזיק הולנד כסינגל המוביל מאלבומו, Fool Bar.
בתחרות הזמר של האירוויזיון

דווה בוב הוכרז כזמר ההולנדי שישתתף תחרות האירוויזיון 2016 על ידי התקשורת ההולנדית ב-20 בספטמבר 2015.
יומיים לאחר מכן, הוא אישר את החדשות במהלך התוכנית ההולנדית "De Wereld Draait Door". "Slow Down" התגלה כשיר ההולנדי מתחרה באירוויזיון ב-4 במרץ 2016 במסיבת עיתונאים באמסטרדם. השיר יצא להורדה דיגיטלית ביום למחרת, ובוצע במחצית הראשונה של חצי הגמר. הוא עבר את חצי הגמר והופיע בגמר ביום שבת 14 במאי 2016, והתמקם במקום ה-11 מתוך 26 עם 153 נקודות.
רשימת השמעה

| הורדה דיגיטלית> מס' | הורדה דיגיטלית> שם | הורדה דיגיטלית> משך | הורדה דיגיטלית>  | הורדה דיגיטלית>  | הורדה דיגיטלית>  | הורדה דיגיטלית>  | הורדה דיגיטלית>  | הורדה דיגיטלית>  | הורדה דיגיטלית>  |
| --- | --- | --- | --- | --- | --- | --- | --- | --- | --- |
| 1. | Slow Down  | 2:45 |  |  |  |  |  |  |  |
הערות שוליים

↑  Jordan, Paul (4 במרץ 2016). "The Netherlands: Video premiere of "Slow Down"". EBU. {{cite web}}:  (עזרה)
↑  Slow Down - Douwe Bob
↑  van Amstel, Constance (20 בספטמבר 2015). "'Douwe Bob voor Nederland naar Songfestival'". metronieuws.nl (בהולנדית). Metro. נבדק ב-18 בינואר 2016. {{cite web}}:  (עזרה)
↑  Laufer, Gil (20 בספטמבר 2015). "The Netherlands: AVROTROS in touch with Douwe Bob for Eurovision 2016". esctoday.com. ESCToday.com. נבדק ב-18 בינואר 2016. {{cite web}}:  (עזרה)
↑  Escudero, Victor M. (22 בספטמבר 2015). "The Netherlands: Douwe Bob To Represent The Netherlands". eurovision.tv. European Broadcasting Union. נבדק ב-22 בספטמבר 2015. {{cite web}}:  (עזרה)
↑  "Douwe Bob naar Stockholm met Slow Down". avrotros.nl (בהולנדית). AVROTROS. 4 במרץ 2016. נבדק ב-4 במרץ 2016. {{cite web}}:  (עזרה)
↑  Jordan, Paul (25 בינואר 2016). "Allocation Draw: The results!". eurovision.tv. European Broadcasting Union. נבדק ב-25 בינואר 2016. {{cite web}}:  (עזרה)
| --- | --- |
בקרת זהויות :  MusicBrainz work: efcf1afb-b9ec-4181-9ff6-65fb5bd17fdf
תנועת המילואימניקים

| --- | --- |
  לוגו תנועת המילואימניקים
 התאגדות:  קבוצה של משרתי מילואים, קצינים, מפקדים, חיילים ואזרחים, שהתאגדו במהלך מלחמת חרבות ברזל
 מדינה:  ישראל
 תקופת פעילות:  דצמבר 2023 – הווה
www.the-miluimnikim.co.il
המילואימניקים היא תנועה שהוקמה במהלך מלחמת חרבות ברזל, על ידי קבוצה של משרתי מילואים, קצינים, מפקדים וחיילים ואף אזרחים, שנפגשו במהלך המלחמה, בלחימה ובהתארגנויות התנדבותיות אזרחיות.
את התנועה הקימו השר לשעבר ומג"ד במילואים יועז הנדל. שבות רענן, ממייסדות פורום נשות המילואימניקים ומקימת מערך מיצוי זכויות בצה"ל (מילואים360) ואנשי מילואים נוספים.
פעילות התנועה

התנועה עורכת כנסים וחוגי בית, ערבי מורשות קרב לציבור חרדי, מתראיינים בתקשורת ומקיימים פעילות פרלמנטרית על מנת לקדם את מטרותיהם הציבוריות, שהעיקרית שבהן היא הקריאה לשוויון בנטל. התנועה מקדמת הצעה למתווה גיוס שמציע ששירות צבאי או לאומי יהיה תנאי לקבלת זכויות כמו הזכות לבחור ולהיבחר, החזקת רישיון נהיגה, איסור יציאה מהארץ ועוד. לפי המתווה כל אזרח, למעט בעלי פטור רפואי, שלא ישרת בשירות צבאי או לאומי ייחשב לעריק. המתווה מציע לצד הסנקציות גם הטבות למשרתים, והצעות לפתרונות עבור מסגרות שירות שיתאימו למגזר החרדי ולחברה הערבית.
מתווה גיוס 'המילואימניקים'

המתווה נוסח על ידי אנשי מילואים אשר משרתים מאות ימי מילואים מאז טבח שבעה באוקטובר. מתווה הגיוס נשען על ארבעה עקרונות מרכזיים, שניים מהם נוגעים למתגייסים ושניים מהם מתייחסים למסגרות בהן ישרתו:.
שירות מלא לכל אזרח ישראלי - חילונים ודתיים, יהודים וערבים.
השוואת ההשתמטות מגיוס לשירות צבאי או אזרחי לעריקות.
יצירת סביבה המכבדת את אמונתם ואורחות חייהם של כלל המשרתים.
יצירת מסלול שירות לאומי ל"עילויים", במסגרת המסלול, ישרתו אלו בישיבות שיקומו בקו העימות ובכיתות הכוננות.
כנסים מרכזיים

בתאריך 25/02/2024 קיימו את "כנס המילואימניקים" במועדון הבארבי ביפו, יחד עם ארגוני מילואים נוספים. בכנס נאמו אלישע מידן, יונתי בהט, יועז הנדל, ניר אש. והתארחו חנוך דאום, התקווה 6 וג'יין בורדו.
בתאריך 26/06/2024 קיימו את "כנס החירום" במועדון השלוותה בנמל תל אביב, בעקבות קידום חוק הגיוס בוועדות הכנסת. בכנס נאמו הרב תמיר גרנות, יועז הנדל, יואב אדומי, עמליה קינן. והתארח אמיר דדון.
הערות שוליים

↑  אודות התנועה, באתר המילואימניקים
↑  נשות המילואימניקים - נלחמות על הבית, באתר גיידסטאר
↑  אודות התנועה, באתר המילואימניקים
↑  יוני קמפינסקי, 'המילואימניקים' ערכו כנס חירום: "נמשיך לשרת בגאווה, אבל חייבים עוד כתפיים מתחת לאלונקה", באתר ערוץ 7, ‏24.06.24
↑  "כל ישראל ערבים זה לזה בשמירה על המולדת": כאלף מילואימניקים בקריאה לשוויון בנטל, באתר ישראל היום, ‏25.6.24
↑  ירון דורון, כנס ההוקרה המיוחד לכוחות המילואים - שי באב"ד: "צריכים לעשות הכל כדי לייצר שוויון יותר נכון בנטל", באתר ישראל היום, ‏25.2.24
↑  עטרה גרמן, "אם נכשלים – מתקנים": יועז הנדל במפגן כוח לקראת חזרה לפוליטיקה, באתר מקור ראשון, ‏26.2.24
↑  מתווה גיוס המילואימניקים, באתר המילואימניקים
↑  מתווה גיוס המילואימניקים, באתר המילואימניקים
↑  יהודה שלזינגר, תנועת המילואימניקים יוצאת במתווה גיוס חדש: מי שלא יתגייס לא יוכל להיבחר או לבחור לכנסת, באתר www.israelhayom.co.il, ‏28/10/2024
חוג בית של תנועת המילואימניקים.
אולה פסיוק

| --- | --- |
פסיוק, 2022
פסיוק, 2022
 לידה:  16 במאי 1994 (בן 30) אוקראינה קאלוש, אוקראינה
 שם לידה:  אולה רומנוביץ' פסיוק
 שם במה:  פסיוצ'י סין
 מוקד פעילות:  אוקראינה 
 מקום לימודים:  המכללה הפוליטכנית של קלוגה, אוניברסיטת לביב ליערנות
 עיסוק:  ראפר, פזמונאי
 סוגה:  היפ-הופ
 שפה מועדפת:  אוקראינית, אנגלית 
 שיתופי פעולה בולטים:  קאלוש
 פרסים והוקרה:  זוכה אירוויזיון 2022 (כחלק מלהקת קאלוש)
 
אוֹלֶהּ רוֹמָנוֹבִיץ' פְּסְיוּק (באוקראינית: Олег Романович Псюк; נולד ב-16 במאי 1994), ידוע גם בשם הבמה פְּסְיוּצִ'י סִין (Псючий Син), הוא ראפר ופזמונאי אוקראיני, המקים והסולן של להקת הראפ קאלוש, אשר זכתה במקום הראשון באירוויזיון 2022, עם השיר "Stefania".
ראשית חייו

אולה פסיוק נולד בעיר קאלוש במחוז איוואנו-פרנקיבסק, אוקראינה, לאב מהנדס מכונות ואם אשת מכירות. שם הבמה שלו, פסיוצ'י סין, הוא הלחם של שם משפחתו עם הביטוי "בן זונה" באוקראינית (су́чий син, סוּצִ'י סִין). אחרי שסיים את לימודיו בבית הספר עבד בבנייה. הוא בוגר המכללה הפוליטכנית של קלוגה ואוניברסיטת לביב ליערנות. בזמן הלימודים הוא עבד במפעל ממתקים.
בריאיון למגזין "פורבס" סיפר כי חלום הילדות שלו הוא להקליט שיר עם הראפר האמריקאי אמינם.
קריירה

פסיוק כותב שירי ראפ מאז שנת 2009. מאז שנת 2019 הוא הסולן של להקת הראפ קאלוש.
בשנת 2021 הקימה קאלוש להקת-בת בשם קאלוש אורקסטרה. הלהקה נבחרה לייצג את אוקראינה באירוויזיון 2022 שהתקיים בטורינו שבאיטליה, עם השיר "Stefania".
זמן קצר לאחר שרשות השידור האוקראינית, UA:PBC, אישרה רשמית את זכייתם, התרחשה הפלישה הרוסית לאוקראינה, ופסיוק ושאר חברי הלהקה נשארו לכודים במדינה. פסיוק הוביל קבוצה של 20 אנשים שסייעו לאזרחים, בעוד האחרים הצטרפו לכוחות ההגנה הטריטוריאלית של אוקראינה. לבסוף, חברי קאלוש אורקסטרה הצליחו לעזוב את המדינה ולאשר את השתתפותם באירוויזיון. שירם, "Stefania", אותו הקדיש פסיוק במקור לאמו, הפך לסמל לעם האוקראיני, וקיבל משמעות חדשה כמחווה למולדת ולאמהות שאיבדו את ילדיהן בסכסוך.
ב-10 במאי 2022 ביצעה קאלוש אורקסטרה את "Stefania" על בימת חצי הגמר הראשון של אירוויזיון 2022. עם הקראת התוצאות של שלב זה היא נמנתה בין האמנים שהעפילו לגמר. ב-14 במאי הופיעה הלהקה פעם נוספת עם שירם בגמר האירוויזיון, וזכתה במקום הראשון עם 631 נקודות (192 מהשופטים ו-439 מהקהל).
הערות שוליים

↑  Гурт Kalush робить антипропаганду нездорового способу життя // Gazeta.ua, 11 March 2021.
1 2 3  Рублевська, Р. «Ти гониш». Соліст реп-гурту Kalush навчався в технікумі та працював на бетонному заводі. Зараз він записує треки на великому американському лейблі. Як у нього це вийшло? // Бабель, 18 December 2019.
↑  Олег Псюк, 26 років, лідер реп-гурту Kalush // The Village Україна, 18 September 2020.
↑  "Олег Псюк приїхав на Великдень до рідного Калуша". "Давній Галич" - Новини Галича та Івано-Франківщіни (ברוסית). 2022-04-25. נבדק ב-2022-04-30.
↑  Гурт Kalush: український реп з калуськими мотивами // KalushNews, 26 March 2021.
↑  Прикарпатці, які потрапили у рейтинг Forbes «30 до 30» 2021 року - frankivsk.one, zeroif, ‏1 באוקטובר 2021
↑  Рублевська, Р. «Ти гониш». Соліст реп-гурту Kalush навчався в технікумі та працював на бетонному заводі. Зараз він записує треки на великому американському лейблі. Як у нього це вийшло? // Бабель. — 2019. — 18 грудня.
1 2  La odisea de Kalush Orchestra: en una Ucrania en guerra y favoritos para Eurovisión, ElHuffPost, ‏2022-04-06 (בספרדית)
↑  20minutos, 'Stefania', la canción de Ucrania en Eurovisión que se ha convertido en un símbolo del pueblo ucraniano, www.20minutos.es - Últimas Noticias, ‏2022-04-15 (בספרדית)
↑  Charlotte Jensen, Eurovision 2022: Semi-final 1 result – these are the lucky qualifiers, ‏10th May 2022
↑  eurovisionworld, Eurovision 2022 Grand Final
| --- | --- |
בקרת זהויות :  VIAF: 67165569908337430863   WorldCat (עם VIAF): 67165569908337430863
אנה-קרינה סטרם

| --- | --- |

סטרום בשנת 1976
 לידה:  15 באוקטובר 1951 (בת 73) אוסלו, נורווגיה 
 מוקד פעילות:  נורווגיה 
 תקופת הפעילות:  מ-1963 
 מקום לימודים:  אוניברסיטת אוסלו 
 סוגה:  מוזיקת שלאגר 
 סוג קול:  בריטון 
 שפה מועדפת:  נורווגית 
 בן או בת זוג:  פרוד טינגנאס Ole Paus 
 צאצאים:  מרקוס פאוז 
 פרופיל ב-IMDb
 
אנה-קרינה סטרום (בנורווגית: Anne-Karine Strøm ;נולדה ב-15 באוקטובר 1951 באוסלו, נורווגיה) היא זמרת נורווגית.
היא ידועה במיוחד בהשתתפותה בתחרות האירוויזיון בשנים 1973, 1974 ו-1976 כנציגת נורווגיה, כאשר בשנת 1973 השתתפה בתחרות כחברה בלהקת "בנדיקט סינגרס"; והלהקה זכתה במקום השביעי, ההישג הכי גבוה של המדינה בתחרות זו עד אז. בשתי ההשתתפויות שלה בשנים 1974 ו-1976 לא הצליחה סטרום להגיע להישגים מכובדים כזמרת סולו וזכתה במקום האחרון (מקום 13 ב-1974 ומקום 18 ב-1976).
סטרום נישאה בשנת 1972 למוזיקאי פרוד טינגנאס והם היו נשואים במשך כ-40 שנים עד מותו של טינגנאס ב-2012. טינגנאס היה זה שניצח על התזמורת מטעם נורווגיה בשנים בהם סטרום ייצגה את נורווגיה באירוויזיון.
הערות שוליים

↑  Eurovision Song Contest : Norway 1973 : Bendik Singers, It's Just A Game : ESC-History, www.esc-history.com
| --- | --- |
בקרת זהויות :  BIBSYS: 6094047  ISNI: 0000 0003 8428 3003  LCCN: n2009063617  MusicBrainz: 3ae4248d-c45b-4ec2-a5ff-6cf419d522cf  VIAF: 274691452   WorldCat (עם VIAF): 274691452
הוגו (זיכיון)

| --- | --- |

תמונת דמותו של הטרול "הוגו"
 כללי
 תאריך הוצאה:  1994–2002
 סוגה:  ארקייד, משחק פלטפורמה
 פיתוח:  Silverrock Productions
 ארץ מקור:  דנמרק 
 הפצה:  ITE
 
הוגו (Hugo) הוא זיכיון מדיה פופולרי שנוצר במקור בדנמרק בתחילת שנות ה-90, והוא נודע במיוחד בזכות משחקי הטלוויזיה האינטראקטיביים שלו בכיכובו של הוגו הטרול הידידותי. הזיכיון כולל גם משחקי מחשב, צעצועים, חורבות קומיקס ומשחקים לילדים. למרות שהפופולריות של הזיכיון דעכה במאה ה-21, הוגו נותר דמות נוסטלגית עבור רבים שגדלו על משחקי הזיכיון.
במשחקים בזיכיון הוגו, שהוא הדמות הראשית, צריך להציל את משפחתו מהמכשפה הרעה גריזלדה שחטפה אותם.
משחקי טלוויזיה אינטראקטיביים

הזיכיון נוצר על ידי החברה הדנית Interactive Television Entertainment. בשנת 1990 תוכנית הטלוויזיה הדנית "Hugo og Rita" הייתה התוכנית הראשונה המשתתפים שיחקו מביתם במשחק האינטראקטיבי של הוגו בשידור חי בעוד צופים במשחק במקלט הטלוויזיה. במסגרת התוכנית הצופים הצעירים נבחרו לשחק מביתם במשחק האינטראקטיבי שדרש קואורדינציה וזריזות ידיים, על ידי הקשות על הספרות בטלפון לחצנים על מנת לשלוט בדמותו של הוגו, אותו הם ראו על מסך מקלט הטלוויזיה. הניקוד במשחק היה מתקבל על ידי איסופם של "שקי כסף", "שקי זהב" (שערכם גבוה יותר) ובונוסים, שהיו מתקבלים עם סיום המסלול. פסילות בדרך היו מפחיתות מן הניקוד הנצבר, כמו גם שק אחד ויחיד במשחק המכונה "שק עם קקי", שמובחן בצבעו משאר השקים, ואיסופו בטעות היה מפחית 1,000 נקודות.
התוכנית הייתה פורצת דרך לתקופתה. הפורמט הטלוויזיוני האינטראקטיבי זכה להצלחה רבה ובעקבות כך נוצרו לאורך השנים גרסאות של תוכנית הטלוויזיה האינטראקטיבית של הוגו ב-40 מדינות שונות, כולל גרמניה, ספרד, צרפת, ברזיל, וישראל. בישראל, שודרה התוכנית "הוגו" בשידור חי בערוץ הילדים והנחו אותו לאורך השנים נתן ברנד, גיל ססובר, נועה ירון-דיין, טל ברמן, אפרת רייטן, שרון קנטור, עמוס שוב, ארז בן הרוש, נמרוד רשף ודידי דוקסין.
סדרת משחקי וידאו

בעקבות הצלחת תוכנית הטלוויזיה האינטראקטיבית של הוגו פותחו לאורך השנים גם משחקי וידאו של הוגו למחשבים האישיים ולקונסולות המשחקים. במשחקים הללו השחקנים שלטו בדמותו של הוגו והיו צריכים להוביל אותו בשלבים שונים, להימנע ממלכודות, ולפתור חידות שונות על מנת להציל את משפחתו של הוגו מהמכשפה המרושעת גריזלדה אשר חטפה אותם.
| שם המשחק | שנת הוצאה | פלטפורמות |
| --- | --- | --- |
| Hugo (אנ') | 1990 | Amiga, Macintosh, Commodore 64, MS-DOS, Windows |
| Hugo: Jungle Island (אנ') | 1999 | Windows |
| Hugo: Quest for the Sunstones (אנ') | 2000 | PlayStation, Windows |
| Hugo: Black Diamond Fever (אנ') | 2001 | Windows, PlayStation, Game Boy Color, Mobile |
| Hugo: The Evil Mirror (אנ') | 2002 | PlayStation, Windows, Game Boy Advance, Game Boy Color, Mobile |
| Hugo: Cannon Cruise (אנ') | 2004 | PlayStation 2, Windows, Mobile |
| Hugo Retro Mania (אנ') | 2011 | Android, iOS, Windows |
| Hugo Troll Race (אנ') | 2012 | Android, iOS, Windows, Windows Phone |